  Анжелика Тихонова корреспондент 12-тӥ южтолэзе 12 часын Ижкарысь Йӧскалык лыдӟетъюртын (Удмурт урам, 264) Алексей Ермолаевлэн литератураез эскронъя «Удмурт литературалэн ингожысьтыз» 3 томъем бичетэныз тодматон ортчоз, ивортэ Йӧскалык библиотекалэн пресс-службаез. Ӵош ужам эшсы сярысь тодэ ваёнъёссэс, «Удмурт литературалэн ингожысьтыз» бичет сярысь малпанъёссэс вералозы Удмуртиысь калык гожъяськись Василий Ванюшев но литератураез эскерись Александр Шкляев. Ужрад улсын «Ортчемзэ син шоры пуктыса: А.А. Ермолаевлэн котырес лыдпусэзлы» адӟытон радъямын луоз. Со критиклэн статьяосыныз, улонэныз но творчествоеныз тодматоз. 3 томъем бичетэ критиклэн статьяосыз, рецензиосыз, литературоведениея обзоръёсыз, публицистикая малпанъёсыз, озьы ик студентъёслэн диплом ужъёссыя вазиськонъёсыз но дышетон курсъёслы планъёсыз пыризы. Бичетэз литературоведлэн кузпалыз, Удмуртиысь дано журналист Нина Ермолаева дасяз. Нырысетӥ кык томъёсы удмурт кылын статьяосыз но материалъёсыз пыртэмын, куинетӥяз – ӟуч кылын публицистикаез.  Издание дышетӥсьёслы, аспирантъёслы, студентъёслы, дышетскисьёслы но удмурт литератураен но лулчеберетэн вань тунсыкъяськисьёслы пайдаё луоз.  Бичет «Инвожо» издательствоен 2018-тӥ арын дасямын вал но туннэ нуналлы электрон амалэз гинэ вань ай. Сое Удмуртиысь Йӧскалык лыдӟетъюртын онлайн амалэн лыдӟыны луэ. Электрон библиотекаен ужан сярысь пумиськонын лыдӟетъюртысь ивортодэт техноогиосъя ёзэтэн кивалтӥсь Светлана Потешкина вералоз. Ватсан Алексей Афанасьевич Ермолаев вордӥськиз 1934-тӥ арын. Удмурт литературовед, критик, удмурт литератураысь классикъёслэн тросэзлэн книгаоссылэн редакторез, Россиысь гожъяськисьёслэн огазеяськонзылэн ёзчиез. Москваысь кун университетэз йылпумъяз, Удмуртиысь издательствоын, Удмуртиысь научно-исследовательской институтын, «Молот» журналлэн редакторезлэн воштӥсез луыса ужаз, литературовед но критик луыса тыршиз. Пӧртэм жанръёсъя критика гожъяменыз Кедра Митрейлэн, Кузебай Гердлэн, Ашальчи Окилэн но репрессиос улэ шедем мукет гожъяськисьёслэн творчествозы шоры учконэз воштон но йӧскалык литературалэсь зэмос историзэ улӟытон понна трос лэсьтӥз. Геннадий Красильниковлэсь, Флор Васильевлэсь, Роман Валишинлэсь, Владимир Романовлэсь но мукет гожъяськисьёслэсь быгатонлыксэс синйылтӥз но юрттӥз. 10-11 классъёсын дышетскисьёслы «Удмурт литература» учебниксэ 5 пол поттылӥзы. Улонысь кошкиз 2006-тӥ арын. Тегъёс: Лулчеберет Дышетон Ижкар Удмуртия Мерлык книгаос Йӧскалыклыдӟетъюрт  